Φακές στη γάστρα με φινόκιο
Μια χορτοφαγική συνταγή, γεμάτη γεύση και αρώματα από φρέσκα και ξερά μυρωδικά.
2 1⁄2 φλιτζ. τσαγιού φακές, ψιλές ή χοντρές, ξεπλυμένες, 2 δαφνόφυλλα, 3 σκελίδες σκόρδου, 2 - 3 καρφάκια γαρίφαλο, 1 κουτ. γλυκού ξερό θυμάρι, τριμμένο, 3 κουτ. σούπας ελαιόλαδο, αλάτι, 100 ml ελαιόλαδο, 1 μεγάλο ξερό κρεμμύδι, σε μέτριες φέτες, 2 μέτρια φινόκιο, καθαρισμένα και σε μέτριες φέτες, 100 ml βαλσαμικό ξίδι*, 1 1⁄2 φλιτζ. τσαγιού ελιές Καλαμών, χωρίς κουκούτσια, ψιλοκομμένες, 1 κουτ. γλυκού σπόροι γλυκάνισου, τριμμένοι στο μύλο μπαχαρικών ή κοπανισμένο καλά σε γουδί, 1 ματσάκι άνηθος ψιλοκομμένος (τα φύλλα), αλάτι, φρεσκοτριμμένο πιπέρι
Για να ετοιμάσουμε τις φακές στην γάστρα με φινόκιο σε μια μέτρια κατσαρόλα βάζουμε τις φακές και προσθέτουμε άφθονο κρύο νερό, ώστε να καλυφθούν περίπου κατά 3 - 4 δάχτυλα. Ζεσταίνουμε σε δυνατή φωτιά, μέχρι το νερό να πάρει μια βράση, και στη συνέχεια τη χαμηλώνουμε. Προσθέτουμε τα δαφνόφυλλα, το σκόρδο και τα γαρίφαλα και σιγοβράζουμε τις φακές για 25 - 30 λεπτά, ή ώσπου να μισοβράσουν αλλά να μη μαλακώσουν εντελώς.Περίπου 10 λεπτά πριν αποσύρουμε από τη φωτιά, προσθέτουμε το θυμάρι, το ελαιόλαδο και αλάτι και ολοκληρώνουμε το μαγείρεμα.Στραγγίζουμε τις φακές, κρατώντας κατά μέρος 1 1⁄2 φλιτζ. τσαγιού από το νερό τους, και πετάμε τα δαφνόφυλλα και τα γαρίφαλα. Αφήνουμε φακές και ζωμό κατά μέρος.Σε μια μέτρια κατσαρόλα ζεσταίνουμε το ελαιόλαδο και σοτάρουμε το κρεμμύδι και τα φινόκιο για 2 - 3 λεπτά, σε μέτρια προς δυνατή φωτιά, μέχρι να μαραθούν.Ρίχνουμε αλάτι και πιπέρι, ανακατεύουμε και συνεχίζουμε το σοτάρισμα, μέχρι να αρχίσουν να ροδίζουν. Σβήνουμε με το βαλσαμικό ξίδι, ρίχνουμε τις ελιές και το γλυκάνισο, ανακατεύουμε και προσθέτουμε τον άνηθο. Ανακατεύουμε και αποσύρουμε από τη φωτιά. Προθερμαίνουμε το φούρνο στους 200° C. Σε μια μέτρια γάστρα ή σε ένα πυρίμαχο και βαθύ σκεύος με καπάκι, αδειάζουμε τις φακές και τις περιχύνουμε με το ζωμό τους.Προσθέτουμε το μείγμα κρεμμυδιού - φινόκιο, ανακατεύουμε, σκεπάζουμε το σκεύος και φουρνίζουμε σε ένα από τα χαμηλά ράφια. Ψήνουμε το φαγητό για 35 - 40 λεπτά, μέχρι να μαλακώσουν οι φακές και να απορροφηθούν τα περισσότερα υγρά.
Φακές,Φινόκιο